Oorsaak van Bank of Lisbon-brand steeds raaisel | Maroela Media
Oorsaak van Bank of Lisbon-brand steeds raaisel
Die brandende gebou op 6 September nadat die brand reeds die vorige dag ontstaan het. Foto: Twitter via @CoJPublicSafety
Dis reeds langer as 'n maand sedert die brand in die Bank of Lisbon-gebou in Johannesburg waarin drie brandbestryders omgekom het en steeds bly die oorsaak van die brand 'n raaisel.
Johannesburgse Nooddienste (EMS) het Woensdag gesê hulle ondersoek nog die oorsaak van die brand op 5 September in die 23 verdieping hoë gebou, wat ook die departemente van gesondheid en menslike nedersettings gehuisves het.
Nana Radebe, EMS-woordvoerder, het Woensdag gesê die ondersoek na die oorsaak van die brand duur voort. "Ons wag nog op verslae, maar sal 'n verklaring uitreik sodra ons dit ontvang het."
Sy kon nie sê wanneer die verslag uitgereik sal word nie, het African News Agency berig.
Ná die brand het dit aan die lig gekom die gebou het aan net 21% van die gesondheid- en veiligheidstandaarde voldoen; 85% of hoër is wenslik.
Volgens Simphiwe Sibiya, 'n brandbestryder wat op Woensdag 12 September tydens die slagoffers se gedenkdiens op Ellispark in Johannesburg gepraat het, sou die brand nie "so erg" gewees het as aan dié standaarde voldoen is nie.
Zwelinzima Vavi, sekretaris-generaal van die Suid-Afrikaanse Federasie van Vakbonde, het gesê hy het nog nooit 'n plek gesien waar die regering toelaat dat mense sonder 'n brandblusser en water werk nie, het Maroela Media indertyd berig.